અમદાવાદ: શહેરના રસ્તા પર આડેધડ વાહન પાર્ક થતાં હોઇ ટ્રાફિક જામની સમસ્યાના નિરાકરણ માટે એક વખત મ્યુનિસિપલ કોર્પોરેશનના સત્તાવાળાઓએ રોડ પર નવા પે એન્ડ પાર્કનો હવાલો મહિલાઓને સોંપીને ખાસ મહિલા માર્શલ તૈયાર કરવાનાં બણગાં ફૂંક્યાં હતાં. આ પ્રયોગનું તો જાણે કે બાળમરણ થયું છે, પરંતુ હયાત પે એન્ડ પાર્ક પણ નાગરિકો માટે સુવિધારૂપ બનવાને બદલે રોજબરોજનો કકળાટ બન્યો છે. શહેરમાં પ્રજાના ચૂંટાયેલા પ્રતિનિધિઓના પણ પે એન્ડ પાર્ક ચાલતા હોઇ સત્તાવાળાઓએ એક પ્રકારે આના કોન્ટ્રાક્ટ આપી હાથ ઊંચા કરી દીધા છે.